Иван Пейчев
В обратната посока…

chitanka.info

В обратната посока

ти не тръгвай.

Цинизъм е обратната посока,

цинизъм ще са устните,

които

ще срещнеш

в обратната посока.

Цинизъм ще са всички

дъждове,

които ще валят

върху косите ти.

Цинизъм ще съм аз.

Не искам

да се случва

всичко туй със теб.

О, нека бъдат

твоите морета

и твоите дъждове

и клони,

о, нека бъда дори и аз

такъв

какъвто си ме виждала

красив и

нежен.

Не тръгвай

с обратните си стъпки —

те няма

да те доведат

до никъде.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.